b'\n_START_ARTICLE_\nNepora\xc5\xbeeni\n_START_SECTION_\nSadr\xc5\xbeaj\n_START_PARAGRAPH_\nNedugo nakon zavr\xc5\xa1etka ameri\xc4\x8dkog gra\xc4\x91anskog rata 1865., unionisti\xc4\x8dki pukovnik John Henry Thomas (John Wayne) napu\xc5\xa1ta vojsku sa grupicom svojih vojnika kako bi se na jugozapadu SAD-a bavio lovom na divlje konje i prodavao ih ameri\xc4\x8dkoj vojsci. James Langdon (Rock Hudson), pukovnik pora\xc5\xbeene vojske Konfederacije spaljuje svoju planta\xc5\xbeu, kako ne bi pala u ruke grabljivim \xc5\xa1pekulantima sa Sjevera, i vodi svoje vojnike sa njihovim obiteljima u Meksiko, gdje im je dopu\xc5\xa1teno naseliti se pod okriljem meksi\xc4\x8dkog cara Maksimilijana. Thomas prikuplja 3000 konja ali na mjesto sastanka sa predstavnicima vlade SAD-a dolaze francusko-meksi\xc4\x8dki izaslanici cara Maksimilijana, koji mu nude da od njega otkupe sve konje. Thomas isprva odbija, ali kasnije pristaje nakon \xc5\xa1to mu vladini predstavnici ponude manju cijenu nego Maksimilijanovi izaslanici. Obje grupe, i Langdonovi i Thomasovi ljudi, prelaze Rio Grande i uskoro nakon \xc5\xa1to se susretnu, bivaju prisiljeni zaboraviti stare nesuglasice i sura\xc4\x91ivati kako bi se obranili od razbojnika i meksi\xc4\x8dkih revolucionara te stigli na cilj.\n_START_SECTION_\nZanimljivosti\n_START_PARAGRAPH_\nFilm je zapravo fiktivna interpretacija puta konfederalnih generala Josepha Orvillea Shelbyja i Sterlinga Pricea i njihovih ljudi u Meksiko po zavr\xc5\xa1etku rata. Nakon predaje generala Leeja u travnju 1865., Shelby i Price i njihovi vojnici su odbili polo\xc5\xbeiti oru\xc5\xbeje i pre\xc5\xa1li u Meksiko, gdje su ponudili svoje usluge caru Maksimilijanu kao svojevrsna "legija stranaca". Maksimilijan ih je odbio uklju\xc4\x8diti u svoju vojsku ali im je dodjelio zemlju za naseljavanje kod Vera Cruza.'